ความไม่รู้+โลภ+มักง่าย = หายนะการลงทุน
โดย...จักรพงษ์ เมษพันธุ์ THE MONEY COACH
1 พ.ค. 2560

โดย...จักรพงษ์ เมษพันธุ์ THE MONEY COACH จากกรณีธุรกิจแชร์ลูกโซ่และการร่วมทุนของเหล่าเพื่อนในกิจการทัวร์ จนปรากฏเป็นข่าวดังในช่วงสงกรานต์ที่ผ่านมา เราจะเห็นได้ว่าทุกอย่างเหมือนกับหนัง Remake นั่นคือเป็นเรื่องที่เคยเกิดขึ้นแล้ว แล้วก็เกิดซ้ำในรูปแบบที่แตกต่างออกไป มีทริกใหม่ๆ แต่แนวทางหลักยังคงเหมือนเดิมใครหลายคนบอกว่า ทั้งหมดเป็นเพราะ “ความโลภ” แต่ในมุมหนึ่ง ผมคิดว่าเป็นเพราะ “ความรู้”ความเป็นจริงที่ผมรับรู้มาในช่วงหลายปีที่ทำหน้าที่เผยแพร่ความรู้การเงินก็คือ คนส่วนใหญ่ยังไม่รู้เรื่องเงิน โดยเฉพาะอย่างยิ่งเรื่องของ “การลงทุน” หรือการทำเงินที่มีให้งอกเงยความไม่รู้…ทำให้คนเราไม่รู้จักวิธีวางแผนการลงทุน : ตั้งแต่การกำหนดเป้าหมายการลงทุนของเงินแต่ละก้อนแต่ละพอร์ต การทำความรู้จักตัวเองว่ารับความเสี่ยงได้แค่ไหน ไปยันถึงความเข้าใจในเครื่องมือลงทุนที่พวกเขากำลังจะโยนเงินลงไปความไม่รู้…ทำให้เขาไม่เอะใจ และหลงไปกับผลตอบแทนที่สูงจนน่าตกใจ และเผลอสบายใจกับการการันตี ที่เป็นตัวล่อชั้นดีความไม่รู้...ทำให้พวกเขากรองการลงทุนที่ดูดีเกินจริงไม่ได้ มองแต่ได้ ไม่เคยมองความเสี่ยง ไม่เคยถามตัวเองว่า “ดีไปหมดอย่างนี้ ฉันมองข้ามอะไรไปหรือเปล่า?” และ “ถ้ามันไม่ได้อย่างที่ฉันคาดไว้ล่ะ จะทำอย่างไร?”ความไม่รู้…ทำให้เขาไม่ใส่ใจการลงทุนที่ลงเงินไปแล้ว และปล่อยปละละเลย ไม่ติดตามผลลัพธ์ของสิ่งที่ลงทุนไป จนเกิดปัญหาถึงได้มาติดตาม (กรณีลงทุนทัวร์) ฯลฯ (อื่นๆ อีกมากมาย)และเมื่อ “ความไม่รู้” (หรือรู้ไม่จริง) รวมตัวเข้ากับ “ความโลภ” แล้วขยี้ด้วย “ความมักง่าย” ทำอะไรขาดการศึกษามันจึงต้องจบด้วย “หายนะ” ในการลงทุนเสียทุกครั้งไปจากที่เห็นกรณีแบบนี้มาหลายครั้งหลายคน ผมคิดว่าเรากันพวก “การลงทุนลวง” พวกนี้ไม่ได้หรอก จับแก๊งนี้ได้ เดี๋ยวก็มีแก๊งใหม่มาอีก เพราะคนที่คิดจะโกง ยังไงมันก็หาวิธีโกงใหม่ๆ ได้อยู่วันยังค่ำสำคัญคือ ตัวเรานั่นแหละ... มีความรู้เป็นภูมิคุ้มกันที่ดีแล้วหรือยังทั้งหมดที่เขียนไม่ได้ต้องการซ้ำเติมผู้เสียหาย แต่ต้องการจุดประเด็นและแนวทางในการแก้ปัญหานี้อย่างยั่งยืน มากกว่าที่จะนิ่งเฉย แล้วก็รอติดตามข่าวเคสต่อไปในระยะเวลาอันใกล้ (ยิ่งเศรษฐกิจไม่ดี แชร์ลูกโซ่ยิ่งเบ่งบาน ...บอกไว้เลย)จบเรื่องวันนี้ด้วยสองประโยคเดิมๆ ที่พูดบอกเป็นร้อยๆ ครั้ง :High Understanding, High Return : ยิ่งคุณรู้จักและเข้าใจการลงทุนของคุณมากเท่าไหร่ คุณก็ยิ่งบริหารผลตอบแทนจากการลงทุนของคุณได้มากเท่านั้นและ “รวยเร็วเป็นไปได้ แต่รวยง่ายๆ รวยแบบไม่ต้องทำอะไรเลยนั้น ...ไม่มี”ปล.1 : สองกรณีที่เป็นข่าวมีรายละเอียดที่แตกต่างกันอยู่พอสมควร เอาไว้มีเวลาจะมาขยายรายละเอียดให้ฟังกันปล.2 : การลงทุนแนววางเงินไว้ในสินทรัพย์เพื่อการลงทุน ผลตอบแทนที่เกินจาก 10-12% ต่อปี ไปมากๆ โดยไม่ต้องทำอะไรเลยถือเป็นตัวเลขที่ต้องระวังและศึกษาให้ดี ...ไม่ได้บอกว่าไม่มี แต่ให้ระวัง!! และศึกษาให้ดีปล.3 : การลงทุนที่หากชวนเพื่อนแล้ว เราจะได้ผลตอบแทนเพิ่ม ทั้งในรูปโบนัส และส่วนลดพิเศษต่างๆ ให้ระวังไว้ให้ดีเช่นเดียวกัน